35.		Odpor proti rozkazu (§ 87 ods. 4 ZoP)
Jozef Kremeň, bytom Petzvalova ul. č. 3380/77, 949 01 Nitra
Regionálny úrad verejného zdravotníctva 
Ul. A. Dubčeka č. 56, 949 01 Nitra
V Nitre dňa 7. 7. 2023
Vec:	Odpor proti rozkazu
Regionálny úrad verejného zdravotníctva so sídlom v Nitre, Ul. A. Dubčeka č. 56, 949 01 Nitra, vydal dňa 26. 6. 2023 rozkaz č. j.: A/2023/00675/RÚVZ-2, ktorým mi bola uložená pokuta vo výške 33 € za priestupok na úseku ochrany nefajčiarov podľa § 7 ods. 1 písm. h) zákona č. 377/2004 Z. z. o ochrane nefajčiarov v znení neskorších predpisov, ktorý som mal spáchať tým, že som dňa 29. 5. 2023 o 16.15 hod. v cukrárni na Ul. Osloboditeľov č. 6 v Nitre fajčil na mieste, kde je to zakázané.
Proti rozkazu o uložení pokuty podávam 
odpor
z týchto dôvodov:
Dňa 29. 5. 2023 som so svojimi priateľmi navštívil cukráreň na Ul. Osloboditeľov č. 6 v Nitre približne o 16.00 hod. Je pravdou, že som si zapálil cigaretu, pričom som si vôbec nevšimol tabuľu so zákazom fajčenia v miestnosti cukrárne. Takto konalo aj niekoľko ďalších ľudí v cukrárni a zamestnanci cukrárne nikoho na zákaz fajčenia neupozornili. Zamestnanci Regionálneho úradu verejného zdravotníctva ma upozornili na to, že porušujem právny predpis – fajčím na mieste, kde je to zakázané a poukázali na tabuľu so zákazom fajčiť v miestnosti cukrárne. Po tomto upozornení som sa ospravedlnil, zhasol som cigaretu a vyjadril som sa tak, že som nevedel o zákone, ktorý zakazuje fajčiť v miestnosti cukrárne, naviac tabuľa so zákazom fajčiť bola vyvesená na stene za mnou, a tak som na ňu nevidel. Bol som presvedčený, že fajčiť v cukrárni sa môže, pretože na stoloch boli položené popolníky a videl som aj iných hostí fajčiť.
Usudzujem, že moje konanie nemožno kvalifikovať ako priestupok, pretože som nevedel, že svojím konaním môžem porušiť alebo ohroziť záujem chránený zákonom, v čom ma podporilo to, že o zákaze fajčiť som nevidel žiadnu tabuľu so zákazom fajčiť a na stole, pri ktorom so sedel bol položený popolník.
Vzhľadom na uvedené navrhujem, aby konanie o priestupku bolo podľa § 76 ods. 1 písm. a) zákona č. 372/1990 Zb. o priestupkoch v znení neskorších predpisov zastavené.
Jozef Kremeň
Poznámka
Ak bol včas podaný odpor proti rozkazu, správny orgán musí vec prerokovať v riadnom konaní a vydať rozhodnutie, proti ktorému je možné podať odvolanie, ak sa vec neskončí zastavením konania podľa § 76 ods. 1 písm. d) až i), k) alebo l) ZoP.
Odpor nemusí byť odôvodnený, musí mať však náležitosti podania podľa § 19 ods. 2 ZoSK, to znamená, že musí z neho byť zrejmé, kto ho podáva, akej veci sa týka, čo účastník konania navrhuje. Ak správny orgán nezastaví konanie po podaní odporu obvineného z priestupku, rozkaz sa zruší a správny orgán pokračuje v konaní. Obvinenému z priestupku nemožno uložiť iný druh sankcie s výnimkou pokarhania alebo vyššiu výmeru sankcie, než bola uvedená v rozkaze, ak sa pri prerokovávaní priestupku nezistia nové podstatné okolnosti.